Follisin ensimmäiset aikuisten arvokisat olivat MM-kisat 2001 Lahdessa, joissa hän sijoittui sprintissä kolmanneksitoista. Follis voitti ensimmäisen arvokisamitalinsa MM-kisoissa 2005, jolloin hän sijoittui Italian joukkueen mukana 4 x 5 kilometrin viestissä pronssille. Seuraavana vuonna Torinon olympialaisissa hän voitti jälleen viestipronssia, oli sprintissä seitsemäs ja 30 km:n vapaalla kahdestoista. MM-kisoissa 2007 Follis saavutti 10 kilometrin vapaan hiihtotavan kilpailussa pronssia. Liberecin MM-kilpailuissa 2009 hän voitti kultaa vapaalla hiihtotavalla käydyssä sprinttikilpailussa ja oli perinteisellä käydyssä parisprintissä Marianna Longan kanssa pronssilla. Lisäksi hän oli yhdistelmäkilpailussa seitsemäs ja 30 km:llä kahdeksas. Vancouverin olympialaisissa 2010 hän sijoittui yhdistelmäkilpailussa yhdeksänneksi ja 10 kilometrin vapaan hiihtotavan kilpailussa sijalle 11. Oslon MM-kilpailuissa 2011 Follis oli vapaan hiihtotavan sprintissä hopealla.